Þrír titilbardagar á einu stærsta UFC-kvöldi ársins Usman og Covington á blaðamannafundi í nóvember . Vísir / Getty UFC 245 fer fram í nótt þar sem Colby Covington fær loksins tækifæri á stóra titlinum . Það hefur verið mikill hiti á milli Covington og meistarans og útkljá þeir málin í búrinu í nótt . Colby Covington hefur hagað sér bjánalega undanfarin þrjú ár til að vekja athygli á sér . Þrátt fyrir stælana verður ekki tekið af honum að hann er frábær bardagamaður sem hefur unnið sína bardaga . Covington fékk titilbardaga um bráðabirgðarbeltið í júní 2018 þar sem hann sigraði Rafael dos Anjos . Covington átti að mæta þáverandi meistara Tyron Woodley um haustið en reyndist erfiður í samningaviðræðum og fékk Darren Till titilbardagann í stað Covington . Covington var því sviptur titlinum en það hefur ekki komið í veg fyrir að hann ferðist með beltið hvert sem hann fer . Kamaru Usman tók síðan veltivigtartitilinn af Tyron Woodley og verður hans fyrsta titilvörn gegn Colby Covington . Þeir Usman og Covington hafa lengi eldað saman grátt silfur en eiga líka margt sameiginlegt . Báðir eru frábærir glímumenn og æfa í 30 mínútna fjarlægð frá hvor öðrum . Báðir eru þeir 15 - 1 sem atvinnumenn í MMA og hafa báðir unnið 10 bardaga í UFC . Þeir hafa lengi vitað af hvor öðrum en nú er komið að því að þeir mætist . Þó stíll þeirra í búrinu sé keimlíkur gætu þeir vart verið ólíkari utan búrsins . Meistarinn Kamaru Usman flutti til Bandaríkjanna frá Nígeríu 9 ára gamall og er stoltur innflytjandi . Covington er hins vegar stoltur Trump stuðningsmaður og fer hvergi án þess að vera með Make America Great Again derhúfuna sína . Usman hefur tekið mörg ummæli Covington persónulega og segist ætla að láta Covington finna fyrir reiði allra innflytjenda þegar þeir mætast í búrinu í kvöld . Usman gæti komið of æstur í bardagann eftir að Covington hefur potað í Usman í marga mánuði . Þeir Usman og Covington mætast í aðalbardaga kvöldsins um veltivigtartitilinn . Í næstsíðasta bardaga kvöldsins mætast þeir Max Holloway og Alexander Volkanovski um fjaðurvigtartitilinn og í þriðja titilbardaga kvöldsins mætast þær Amanda Nunes og Germaine de Randamie . UFC 245 verður sýnt á Stöð 2 Sport í nótt og hefst bein útsending klukkan 03:00 . Colby Covington mun stíga inn í búrið þann 3. ágúst næstkomandi gegn fyrrum veltivigtarmeistaranum , Robbie Lawler .